শিয়রে বিধানসভা নির্বাচন, তার আগেই খুলে গেল মঙ্গলকোট তৃণমূল কার্যালয়ের দরজা

বর্ধমান: দীর্ঘ এক বছর চার মাস পরে অবশেষে খোলা হল মঙ্গলকোট (Mangalcoat) তৃণমূল (TMC) কার্যালয়ের তালা। সোমবার বর্ধমান (Burdwan) জেলা পরিষদের সভাধিপতি শ্যামাপ্রসন্ন লোহারকে সঙ্গে নিয়ে কার্যালয়ের তালা খুললেন স্থানীয় বিধায়ক অপূর্ব চৌধুরী। ২০২৬ সালের বিধানসভা নির্বাচনকে সামনে রেখে দলের মধ্যে ঐক্যের ছবি তুলে ধরতে এই পদক্ষেপ বিশেষ তাৎপর্যপূর্ণ বলে মনে করছে রাজনৈতিক মহল।

স্থানীয় সূত্রে জানা যায়, কার্যালয়টি কার দখলে থাকবে তা নিয়ে তৃণমূলের গোষ্ঠীদ্বন্দ্ব দীর্ঘদিন ধরে চলছিল। সেই টানাপোড়েনের জেরেই প্রায় দেড় বছর আগে অফিসে তালা দেওয়া হয় এবং সেখানে পুলিশি পাহারা বসানো হয়।

আরও পড়ুন: রাতভর বৃষ্টিতে জলমগ্ন কলকাতা, পুজোর আগেই কি দুর্যোগ কাটবে

সম্প্রতি তৃণমূলের সর্বভারতীয় সাধারণ সম্পাদক অভিষেক বন্দ্যোপাধ্যায় মঙ্গলকোটের নেতৃত্বকে কলকাতায় ডেকে পাঠান। সেখানেই তিনি স্পষ্ট নির্দেশ দেন, অবিলম্বে অফিসের তালা খুলে পরিস্থিতি স্বাভাবিক করতে হবে। অভিষেকের এই নির্দেশের পরই জট কেটে যায়।

অফিস পুনরায় খোলার পাশাপাশি দলে ফিরিয়ে নেওয়া হয়েছে পুরোনো তৃণমূল কর্মী বিকাশ চৌধুরীকেও। পর্যবেক্ষকদের মতে, নির্বাচন আসন্ন বলেই অভ্যন্তরীণ বিভেদ মেটানো ও পুরোনো কর্মীদের পুনর্গঠন প্রক্রিয়ায় টানার মাধ্যমে মঙ্গলকোটে ভোটব্যাঙ্ক শক্তিশালী করার কৌশল নিচ্ছে শাসক দল।

তালা খোলার পর মিষ্টিমুখ, আলিঙ্গন ও শুভেচ্ছা বিনিময়ে রঙিন হয়ে ওঠে দলীয় কার্যালয় প্রাঙ্গণ। কর্মীদের মধ্যে নতুন উদ্দীপনা তৈরি হয়েছে বলে জানানো হয়েছে স্থানীয় সূত্রে।